6. ΠΡΟΕΔΡΙΚΟΝ ΔΙΑΤΑΓΜΑ της 13/18 Σεπτ. 1926 Περί εξαιρέσεων της απαγορεύσεως προς αποδημίαν περί ης η πρώτη παράγραφος του άρθρ. 12 του Ν.Δ/τος περί διαβατηρίων. Εκδίδεται κατά το άρθρ. 12 του Ν.Δ. της 7/9 Οκτ. 1925 (ανωτ. αριθ. 6). Εξαιρούνται της απαγορεύσεως προς αποδημίαν, περί ης η πρώτη παράγραφος του άρθρου 12 του ως ανωτέρω Ν.Δ/τος: 1)οι αιτούντες άδειαν αποδημίας δια λόγους υγείας, πιστοποιουμένους, δια τους οπουδήποτε της Ελλάδος κατοικούντας, παρά της εν Αθήναις εδρευούσης Ανωτάτης Υγειονομικής Επιτροπής του Στρατού, ήτις δέον συγχρόνως ν’ αποφαίνηται και περί του απαραιτήτου της εις την αλλοδαπήν μεταβάσεως. Εις τας αυτάς διατυπώσεις υπόκεινται και όσοι διαμένοντες εις την αλλοδαπήν προς θεραπείαν ήλθον δι’ οιονδήποτε λόγον εις την Ελλάδα επί σκοπώ επιστροφής και 2)οι εκ των διαμένοντων εις την αλλοδαπήν δια λόγους σπουδών, ελθόντες δε κατά τον χρόνον των διακοπών εις την Ελλάδα και επιθυμούντες να επιστρέψωσι προς συνέχισιν των σπουδών των. Η εν τω εξωτερικώ διαμονή προς θεραπείαν και αι διανυόμεναι σπουδαί θα δεικνύωνται εξ επισήμων εγγράφων, κεκυρωμένων παρά της αρμοδίας ή της πλησιεστέρας Ελληνικής Προξενικής Αρχής, η δε χορήγησις ή θεώρησις του διαβατηρίου προς μετάβασιν ή επιστροφήν διατάσσεται, κατόπιν ειδικής εγκρίσεως του Υπουργού των Εσωτερικών, δι’ απάσας τας ανωτέρω περιπτώσεις. Του ανωτέρω ευεργετήματος θα απολαύωσι μόνον μέχρι της ημέρας της δημοσιεύσεως εν τη Εφημερίδι της Κυβερνήσεως της προσκλήσεως της κλάσεως του στρατού της ξηράς ή της θαλάσσης εις ην ανήκουσιν οι ανωτέρω και δη του ειδικού αυτών διαμερίσματος. Βλ. και την νομοθεσίαν περί στρατολογίας εν τόμ. 36. 